Lukas 23:33-43 Wat is ons waarde?
Jy is hier: Tuis So aanbid ons Preke Wederkoms Lukas 23:33-43 Wat is ons waarde?
| | Trefslae: 5271
Wat is ons waarde?
So ongehoord as wat dit egter mag lyk, broers en susters, dit is presies wat gebeur het. Die een wat die hel verdien, het die hemel gekry. Sommer net so. So skielik. Op grond van een wanhopige versoek. Wat wou Jesus Chris­tus ons hiermee leer? Wat het God vir ons probeer sê deur hierdie geharde misdadiger so onvoorwaardelik te vergewe — iemand wat waarskynlik in sy hele lewe nie eers een tafelgebed opgesê het nie, wat niks gedoen het om enige genade te verdien nie, laat staan nog die respek wat hy vir ander se lewens gehad het.
die kabinetslid van ‘n land wat betrap word dat hy/sy met diamante smokkel. Sy kabinetsposisie? Minister van Justisie! En almal lag maar net daaroor of skud maar net kop!
Die tweede versie van dit waarvan ons oortuig geraak het, broers en susters, is egter nog erger. Want, omdat ons daarvan oortuig geraak het dat die lewe geen eindbestemming het nie, dan, in wese, het ons reeds besluit dat die mens ook geen plig het nie. Geen verpligtinge, geen verantwoordelikhede. Want as die lewe maar net op niks uitloop nie, as hierdie lewe nie ‘n sinvolle einde het in die wederkoms van ons Here nie, dan kan ons mos maar doen wat ons wil. Dan maak dit wat werklik reg is en dit wat eintlik verkeerd is, mos nie regtig saak nie. As God nie sal kom om te oordeel nie, dan is alles mos eintlik toelaatbaar. So, kom ons lewe maar voort net soos ons wil.
Dat ons soms werklik so begin voel, broers en susters, ken ons aan ons eie lyf. Ons voel nutteloos en niks werd nie. Ons speel speletjies. Ons skep valse waardestelsels. Ons sê byvoorbeeld as alleen jy mooi is, is jy iets werd. Ons sê jy is alleen iets werd as jy kan uithaal en wys. As jy uitermatig suksesvol is. As jy bo-gemiddeld in sport presteer. As jy ‘n titel voor jou naam kan skryf. As jou salaris per jaar ses syfers is en jy ‘n baie duur motor ry.
Gelukkig, broers en susters, is hierdie waardestelsel die mens s ‘n, en die mens s ‘n alleen. Dit is nie God se waardestelsel nie. Want in God se boek, is skepping, en die wat Hy geskep het, op pad iewers heen. Vir sy kinders is daar ‘n verstommende eindbestemming. Ons word voorberei om eendag in die kerkpaadjie af te stap en Jesus Christus se bruid te word. Ons gaan by God woon. Ons gaan sy troon met Hom deel. Ons gaan saam met Hom heers. By God tel ons. By God is ons meer as net iets werd. Meer nog: by God is ons waarde aangebore.
As daar een ding is, broers en susters, wat Jesus daar aan die kruis, toe Hy hierdie man vergewe het, wou hê ons almal moet verstaan, is dit juis dit: vir God is die mens iets werd bloot omdat hy ‘n mens is. Juis daarom het Jesus Christus mense behandel soos Hy het. Die onreine melaatse vra om genees te word, hy ontvang genesing. Die blinde wat ‘n laspos van homself maak skree om hulp, Jesus gee vir hom wat hy vra. Selfs die lam man by die Siloambad, wat homself in sy selfbejammering verknies het, selfs hy word deur Jesus gerespekteer.
Dink gerus later vandag, broers en susters, aan hierdie groot waarheid. Vir God is jy kosbaar net omdat jy bestaan. Nie oor wat jy gedoen of nie gedoen het nie, maar bloot omdat jy is. Onthou dit. Onthou dit altyd. Onthou dit wanneer iemand in die toekoms jou ‘n nikswerd wil maak, net omdat jy nie bereid is om sy waardestelsel te aanvaar nie. Onthou dit volgende keer wanneer jy voel daar is nie vir jou ‘n eindbestemming nie, dat jy niks werd is nie, en dat niks in die lewe eintlik meer saak maak nie.
Maar tog gee God ons dit. Sy onvoorwaardelike liefde. En daarom het ons ‘n eindbestemming, ons het ‘n toekoms — saam met Jesus Christus. Daarom het ons waarde. Maar daarom ook pligte. Om te gaan lewe soos Hy ons voorgelewe het!